C 205/34
HU
Az Európai Unió Hivatalos Lapja
2022.5.20.
2021. november 11., csütörtök
40.
rámutat a szellemi tulajdont érintő bűncselekmények és a komoly szervezett nemzetközi bűnözés közötti kapcsolatra; ezért üdvözli a Tanács azon határozatát, hogy az Európai Multidiszciplináris Platform a Bűnügyi Fenyegetettség Ellen (EMPACT) keretében a következő 2022–2025-ös ciklusra ismét felvette a szellemitulajdonjog-sértéseket az uniós bűnüldözési prioritások listájára, és kéri a Tanácsot, hogy ezeket továbbra is szerepeltesse ezen a listán, valamint erősítse meg a nemzeti hatóságok, az EUIPO, az Europol, az Európai Unió Büntető Igazságügyi Együttműködési Ügynöksége (Eurojust) és az Európai Csalás Elleni Hivatal (OLAF) közötti, határokon átnyúló együttműködést;
41.
üdvözli, hogy a Bizottság ki akar dolgozni egy uniós eszköztárat a hamisítás elleni küzdelemhez, hogy a szerepek és felelősségek további pontosítása révén javítsa a jogtulajdonosok, a hatóságok, a nemzeti és uniós bűnüldöző szervek és a közvetítők közötti együttműködést a kulcsszereplők közötti hatékony információ- és adatcsere elősegítése, az új eszközök használatának előmozdítása és a hamisítás elleni küzdelem támogatása érdekében; felhívja a Bizottságot, hogy tegyen konkrét lépéseket a szellemitulajdon-jogok szándékos megsértésének nyomon követésére, beleértve azokat az eseteket is, amikor a jogsértést rosszhiszeműen, kereskedelmi stratégiaként használják fel, és a hamisított termékek behozatala elleni küzdelem részeként ösztönözze a szigorúbb ellenőrzést és a vámhatóságok közötti fokozottabb, határokon átnyúló együttműködést; felhívja a Bizottságot, hogy fontolja meg egy hasonló uniós eszköztár létrehozását a szellemitulajdon-jogok egyéb megsértései elleni küzdelem érdekében;
42. hangsúlyozza, hogy az iskolákban a szellemi tulajdonról, a hamisításról és a kalózkodásról szóló hosszú távú oktatásra is szükség lenne, hogy megváltozzon a szellemi tulajdonhoz fűződő jogokat sértő áruk és szolgáltatások fogyasztására való hajlandóság; felhívja ezért a tagállamokat, hogy működjenek együtt az EUIPO-val annak érdekében, hogy figyelemfelkeltő kampányokat indítsanak, többek között a 3D nyomtatás területén; emlékeztet, hogy a 3D nyomtatási technológia konkrét jogi aggályokat vethet fel a szellemi tulajdonjogok valamennyi területén, például a szerzői jogok, a szabadalmak, a formatervezési minták, a háromdimenziós védjegyek és a földrajzi árujelzők tekintetében;
43. felhívja a Bizottságot, hogy továbbra is védje a szellemitulajdon-jogokat, és mozdítsa elő azok érvényesítését a nem uniós országokban, többek között a kapacitásépítés és az olyan célzott uniós technikai együttműködési programok finanszírozásának növelésével, mint a Kínával, Délkelet-Ázsiával és Latin-Amerikával a szellemi tulajdonnal kapcsolatosan folytatott három kulcsfontosságú együttműködési program, valamint a szellemi tulajdon jobb előállításának és kezelésének előmozdítására irányuló, Afrikával való közös partnerség, továbbá a helyi mezőgazdasági fejlődést javító szellem­ itulajdon-rendszerek támogatása révén; ezzel összefüggésben arra ösztönzi a Bizottságot, hogy az EU tapasztalatai alapján segítse a politikai döntéshozókat és a végrehajtó hatóságokat, és biztosítsa számukra a szellemitulajdon-jogok megsértésének kezeléséhez szükséges képességük javítására vonatkozó tudást és iránymutatásokat, mozdítson elő olyan megvalósítható megoldásokat, amelyek jelentősen csökkenthetik költségeket és egyszerűsíthetik a szellemitulajdon-jogok megszerzésére, fenntartására és védelmének érvényesítésére irányuló eljárásokat, továbbá tájékoztassa a jogosultakat a jogsértések változó jellegéről és a hamisított termékek forgalmazásáról;
A szellemi tulajdonnal kapcsolatos szakpolitikai döntéshozatal előtt álló új kihívások
44. hangsúlyozza, hogy fontos a mesterséges intelligencián alapuló technológiákhoz kapcsolódó szellemi tulajdon védelme, és azzal megfelelően foglalkozni kell, továbbá hogy bár a számítógépes találmányok szabadalmi oltalmára vonatkozó jelenlegi szabályok a mesterséges intelligenciával kapcsolatos technológiákra is kiterjedhetnek, egyértelmű kritériumokra van szükség a mesterséges intelligencián alapuló technológiák segítségével létrehozott találmányok oltalmához; ezért kéri a Bizottságot, hogy az ESZH-val és az EUIPO-val együttműködésben biztosítsa az ezzel kapcsolatos jogbiztonságot, valamint nemzetközi szinten a WIPO keretében szorosan kövesse nyomon ezt a kérdést;
45.
ösztönzi a tagállamokat, hogy haladéktalanul és a társjogalkotók által elért megállapodást tükrözve ültessék át a szerzői jogi irányelv rendelkezéseit az irányelv által biztosított védelem javítása, valamint olyan kivételek engedélyezése érdekében, mint az online oktatáshoz és a digitalizált kulturális örökséghez való hozzáférés; felhívja a Bizottságot, hogy kövesse nyomon a kivásárlási szerződéseket az alkotók szerzőkénti vagy szerzői jogokon alapuló tisztességes díjazásának biztosítása érdekében; hangsúlyozza, hogy a szerzőségre és a szerzői jogra vonatkozó szabályok harmonizációjának hiánya a mesterséges intelligenciával támogatott művekre vonatkozó eltérő nemzeti megoldásokhoz vezethet;
46. hangsúlyozza, hogy a szellemitulajdon-jogok Európán belüli magas szintű harmonizációja ellenére még mindig hiányzik e jogok hatékony, határokon átnyúló érvényesítése az EU-ban;